ྲུལ་པ་སྒྲ་ཆེན་གདངས་སྒྲ་སྒྲོགས། །ཐུགས་ཀྱི་སྤྲུལ་པ་རིག་པ་ཡེ་ཤེས་རྒྱས། །རིག་འཛིན་ཆེན་པོའི་
ཞབས་ལ་གསོལ་བ་འདེབས། །ཨོ་རྒྱན་སངས་རྒྱས་རྡོ་རྗེ་ཀུན་སྐྱོང་གླིང་། །རིན་ཆེན་རཏྣ་པདྨ་ཀརྨ་གླིང་། །ལས་འཕྲོ་བསམ་གཏན་བསྟན་གཉིས་གླིང་པ་སོགས། །འཁྲུལ་མེད་གླིང་པ་བཅུ་གཅིག་ལ་གསོལ་
བ་འདེབས། །འོག་མིན་ཆོས་ཀྱི་དབྱིངས་ཀྱི་སོགས། གསོལ་འདེབས་ཡིད་འགྱུར་ངེས་བྱ། བླ་མས་ཀུན་སློང་བཅོས། དེ་ལ་འདིར་འོད་གསལ་རྫོགས་པ་ཆེན་པོ་ཀུན་ཏུ་བཟང་པོའི་དགོངས་པ་ཟང་ཐལ་དུ་བསྟན་པའི་དབང་
བཞི་པ་རབ་ཏུ་སྤྲོས་མེད་ཉམས་ཀྱི་དབང་བརྡའི་སྒོ་ནས་བསྐུར་བའི་སྐབས་སུ་བབ་པ་ཡིན་ལ། དེའི་དོན་ནི། རང་གཞུང་དབང་གི་ཞུས་ལན་ལས། གསོན་ཅིག་མངའ་བདག་དང་མཚོ་རྒྱལ༔ སྤྱིར་འཁོར་བ་
དང་མྱ་ངན་ལས་འདས་པའི་སྣང་བ་ཐམས་ཅད༔ སྣང་སྟོང་གཉིས་ཟུང་འཇུག་ཡིན་པ་ལ་སྟོང་པ་གཙོ་ཆེ༔ འཇིག་རྟེན་འདིའི་སྟེང་འོག་ཕྱོགས་མཚམས་དང་རྒྱ་ཁྱོན་ཐམས་ཅད་ནམ་མཁའ་སྟོང་པའི་ཀློང་དུ་ཡོད༔

བར་ས་གཞི་རི་བྲག་ཐམས་ཅད་མཐར་འཇིག་ཅིང་སྟོང་འགྲོ༔ ནམ་ཟླ་དུས་བཞིའི་འགྱུར་བ་ཡང་སྟོང་པར་འགྲོ་བའི་རྟགས་ཡིན༔ སེམས་ཅན་སྲོག་ཆགས་ཐམས་ཅད་ཀྱང་སྐྱེ་ཞིང་འཆི༔ ལུས་ཐོབ་པ་བས་མ་
ཐོབ་པའི་གྲངས་མང་༔ མྱ་ངན་ལས་འདས་པ་ཡང་སྟོང་ཉིད་ཆོས་ཀྱི་དབྱིངས་སུ་གྲོལ་འགྲོ༔ དེ་ལྟར་ཐམས་ཅད་སྟོང་པའི་ངང་དུ་འགྲོ་བས་ཅི་སྣང་ཇི་སྲིད་ཐམས་ཅད་སྟོང་པའི་ངང་ཡིན་པས་ཞེན་ཆགས་དང་
གཟུང་འཛིན་མི་བྱ༔ ཅི་ལ་ཡང་མི་ཆགས་པ་སྟོང་ཉིད་ཀྱི་དགོངས་པ་ཕྱོགས་ལྷུང་མེད་པར་ཁྱབ་བརྡལ་ཆེན་པོའི་ངང་ལ་ཞོག༔ སྤྲོས་པ་དང་བྲལ་བའི་ངང་ལ་བཞག་གོ༔ ཆོས་ཕལ་ཆེ་བའི་ནང་ནས་ཀྱང་༔
སྟོང་པ་ཉིད་གཏན་ལ་ཕེབས༔ ལྟ་དགོངས་ཀྱི་ཁྱད་པར་ཡང་ཐོག་མར་ཡང་དེ་ལ་དགོངས༔ སྟོང་ཉིད་ཀྱི་དོན་མ་གོ་ན༔ ཚོགས་དྲུག་གི་ཡུལ་ལ་འཛིན་པ་ཞུགས་ནས་འཁོར་བར་འཁྱམས་པ་ཡིན་ནོ༔ སྟོང་
ཉིད་ཀྱི་དགོངས་པ་གཏན་ལ་ཕེབས་ན་འཁོར་བ་རྒྱུན་ཆད༔ འཁྲུལ་པ་ཀ་ནས་དག་འགྲོ་སྟེ༔ སྟོང་ཉིད་དུ་མ་སོང་བ་བློ་སྟོང་དུ་གོལ་བའམ༔ མཉམ་ཉིད་དུ་དགོངས་པ་མ་རྟོགས༔ སྙོམ་ལས་ཀྱི་ངང་ལ་
འབྱམས་ནས༔ སྟོང་པ་འདི་གོལ་ས་ཆེ་བས༔ མན་ངག་ཟབ་མོའི་གནད་ལ་བརྟེན་ཏེ་ཉམས་ལེན་ལ་བརྩོན་པར་གྱིས་ཤིག༔ ཅེས་གསུངས་པའི་དོན་སྨིན་དབང་སྔོན་དུ་འགྲོ་དགོས་ལ། དེ་ལ་བདག་གི་བགྱི་

༄༅། །བར་འོས་པ་རྣམས་ལེགས་པར་གྲུབ་ཟིན་ཁྱེད་རང་རྣམས་ཀྱི་ངོས་སྐལ་ཐོག་མར་སྐུ་གསུམ་མཎྜལ་རྒྱས་པ་འབུལ་མཛོད། ཅེས་མཎྜལ་རྒྱས་བསྡུས་གང་རུང་ཕུལ་གཞུག །སླར་ཐལ་མོ་མེ་ཏོག་
དང་བཅས་པས་གསོལ་བ་གདབ་པ་འདིའི་རྗེས་ཟློས་མཛོད། ཀྱཻ༔ དུས་གསུམ་སངས་རྒྱས་བླ་མ་རྣམས༔ ཡང་དག་ཡེ་ཤེས་ངོ་བོ་ཉིད༔ རིག་པའི་ངོ་བོ་ཡེ་ཤེས་ལ༔ བདག་ཉིད་ངེས་པའི་ཤེས་པ་ཡིས༔
གཉིས་མེད་ཡེ་ཤེས་མཆོག་གི་ལམ༔ འགྲོ་བ་གཞན་ལ་ཡོད་མ་ཡིན༔ དམ་ཆོས་བདུད་རྩི་ལྟ་བུའི་བཅུད༔ འཐུང་ཕྱིར་བླ་མ་དམ་པ་ལ༔ གུས་པའི་ཡིད་ཀྱིས་གསོལ་བ་འདེབས༔ ཆོས་རྣམས་ཀུན་གྱི་སྙིང་
པོའི་དོན༔ དབང་བཞིའི་དགོངས་པ་བསྟན་དུ་གསོལ༔ ལན་གསུམ། སྤྱིར་གསང་སྔགས་རྡོ་རྗེ་ཐེག་པའི་ལམ་ཁེ་ཉེན་ཤིན་ཏུ་ཆེ་བ་སྨྱུག་དོང་དུ་སྦྲུལ་བཅུག་པ་ལྟར་ཡར་རྡོ་རྗེ་སེམས་དཔའི་གསེང་ལམ་དང་།
མར་རྡོ་རྗེ་མནར་མེད་ལས་འགྲོ་ས་གསུམ་པ་མེད་པས་ན་དམ་ཚིག་བསྲུང་བ་གལ་ཆེ༔ ཁྱད་པར་དུ་སྐལ་ལྡན་དབང་པོ་དང་ལས་འཕྲོ་རབ་ཀྱི་ཆོས་སྐལ་འོད་གསལ་རྫོགས་པ་ཆེན་པོའི་ལམ་དུ་ཞུགས་པའི་དང་
པོའི་ལས་ཅན་རྣམས་ལ་དམ་ཚིག་གི་གནས་གཅན་འཕྲང་དང་འདྲ་བས་དམ་ཚིག་ལ་གནས་དགོས། སྤྱི་དང་ཁྱད་པར་གྱི་དམ་ཚིག་མེད་པ། ཕྱལ་བ། གཅིག་པུ། ལྷུན་གྲུབ་ཀྱི་དམ་ཚིག་ཚུལ་བཞིན་བསྲུང་

དགོས་པས་དམ་ཚིག་གི་བདུད་རྩིའི་ཆུ་ནན་སྦྱིན་པ་ནི། ཨོཾ་ཨཱཿཧཱུྃ་ཧྲཱིཿམཿ བསྲུང་དུ་མེད་པའི་དམ་ཚིག་ནི༔ ཐམས་ཅད་རོ་སྙོམས་ཆོས་ཉིད་ངང་༔ འཁོར་འདས་སྤང་བླང་བྲལ་བ་ཡིས༔ གང་ཤར་ཆོས་ཉིད་
རོལ་པ་ལས༔ མ་རིག་མཚན་མས་མ་བསླད་སྲུངས༔ འདས་ན་འཁོར་བར་ལྡོག་པར་ངེས༔ ན་ར་ཀན༔ བྱིན་རླབས་ཀྱི་གཞི་དགོད་པའི་ཕྱིར་ཡེ་ཤེས་དབབ་པ་ཡིན་པས་ཁྱེད་རང་རྣམས་ལུས་རྣམ་སྣང་གི་
ཆོས་བདུན་དང་ལྡན་པར་གྱིས་ལ་སྨིན་མཚམས་སུ་གཡུང་དྲུང་དམར་པོ་གཡོན་དུ་ཁྱི་ལི་ལི་འཁོར་བ་ལ་ཤེས་པ་རྩེ་གཅིག་ཏུ་གཏོད་ཅིག །ཅེས་སྤོས་རོལ་དང་བཅས་དབྱངས་སྙན་པོས། ཧཱུྃ། འཕགས་མཆོག་ཐུགས་
རྗེའི་དུས་ལ་བབས། །ཁྱད་པར་བསྟན་པའི་དུས་ལ་བབས། །མཐུ་རྩལ་དབྱུང་བའི་དུས་ལ་བབས། །བྱིན་གྱིས་བརླབ་པའི་དུས་ལ་བབས། །དབང་མཆོག་བསྐུར་བའི་དུས་ལ་བབས། །དངོས་གྲུབ་སྩོལ་བའི་
དུས་ལ་བབས། །མཐུ་ཆེན་བདུད་འདུལ་བཅོམ་ལྡན་འདས། །བྱིན་ཆེན་བྱིན་ཕོབ་བཅོམ་ལྡན་འདས། །དབང་ཆེན་དབང་བསྐུར་བཅོམ་ལྡན་འདས། །དངོས་གྲུབ་མཆོག་སྩོལ་བཅོམ་ལྡན་འདས། །བདག་ཅག་
ལས་འབྲས་མཆིས་པར་མཛོད། །བཛྲ་ཛྙཱ་ན་ཨ་ཝེ་ཤ་ཡ་ཨ། །ཞེས་བྱིན་དབབ། ཧཱུྃ་ཧཱུྃ་ཧཱུྃ་ཞེས་བྱིན་བསྡུ་ལན་གསུམ་མཐར་སྤྱི་བོར་རྡོ་རྗེ་བཞག་སྟེ་ཏིཥྛ་བཛྲས་བརྟན་པར་བྱ། དེ་ལྟར་ཕེབས་པའི་སྟོང་གསལ་གྱི་ཉམས་བཅའ་

༄༅། །བཅོས་མེད་པར་ལྷོད་ཀྱིས་གློད་ལ་དར་ཅིག་མཉམ་པར་འཇོག་མཛོད། ཅེས་མཉམ་པར་འཇོག་བཅུག་ལ། དེའི་དོན་ངོ་སྤྲོད་པ་འདི་ལ་སྙན་གཏོད་འཚལ། བདེ་གསལ་མི་རྟོག་སོ་མ་ལ༔
འབོལ་ལེ་ཤིག་གེ་ལྷན་ནེ་བ༔ སྤྲིན་བྲལ་ནམ་མཁའ་ལྟ་བུ་འབྱུང་༔ གཤིས་ཀྱི་གནས་ལུགས་དེ་ཡིན་པས༔ དེ་ནི་ཆོས་སྐུར་ངོ་ཡང་སྤྲད༔ ཁྱེད་རང་རྣམས་རང་རང་གི་གདན་ལས་བཞེངས་ཏེ་ཐལ་མོ་སྙིང་
གར་སྦྱོར་ལ་བརྗོད་ཚིག་དང་མཐུན་པའི་སེམས་སྤྲོ་བསྡུ་འདི་ལྟར་གྱིས་ལ་ཐག་ཆོད་ངེས་མཛོད་ཅིག །ཅེས་བླ་མས་རྡོ་རྗེ་དང་བཅས་པའི་ཕྱག་རྒྱ་ཕྱོགས་སོ་སོར་གཏད་བཞིན་པས། ཀྱེ་མ་ཀྱེ་མ་རིགས་ཀྱི་བུ༔ མིག་ནམ་
མཁའི་ཤར་དུ་ལྟོས་ལ་ཤར་གྱི་བར་སྣང་ལ་ཐོགས་པ་མེད་པར་ནམ་མཁའི་མཐའ་མ་རྙེད་ཀྱི་བར་དུ་སོང་ཞིག༔ སླར་རང་གི་གནས་སུ་ཁུག་ཅིག༔ ཀྱེ་མ་ཀྱེ་མ་རིགས་ཀྱི་བུ༔ མིག་ནམ་མཁའི་ལྷོ་ཕྱོགས་སུ་
ལྟོས་ལ་ལྷོའི་བར་སྣང་ལ་ཐོགས་པ་མེད་པར་ནམ་མཁའི་མཐའ་མ་རྙེད་ཀྱི་བར་དུ་སོང་ཞིག༔ ཁུག་ཅིག༔ དེ་བཞིན་དུ་ནུབ་དང་། བྱང་རྣམས་ལ་སེམས་སྤྲོ་བསྡུ་བྱེད་བཅུག །དེ་ཡང་འགྲོ་བར་བསམ་པ་ཡང་སེམས་ཡིན༔
ཚུར་འཁོར་བ་ཡང་སེམས་ཡིན༔ སེམས་འདི་བཏང་ན་མི་འགྲོ༔ བཞག་ན་མི་སྡོད༔ གཟུང་འཛིན་ཅན་ཡིན་ཏེ༔ སེམས་ཀྱི་ངོ་བོ་ནི་མཐའ་བྲལ་སྟོང་པ་ཡིན་ནོ༔ ཀྱེ་མ་རིགས་ཀྱི་བུ་ཁྱོད་ཀྱི༔ སེམས་འདི་

གང་ནས་བྱུང་༔ རྒྱུ་དང་རྐྱེན་ཅི་ལས་བྱུང་༔ ལེགས་པར་སོམས་ཤིག༔ བསམས་ཀྱང་འདི་ལ་བྱུང་ས་མེད༔ དེ་ཐག་ཆོད་པ་དང་༔ ད་ཕྱིན་ཆད་སེམས་འདི་གློ་བུར་རླུང་དང་འདྲ་བ༔ སྒྱུ་མའི་དཔེ་ལྟ་བུ་
གཅིག་ཡིན་པས༔ དགའ་བ་ལ་ཞེན་པ་མི་བྱ༔ མི་དགའ་བ་ལ་སྡུག་བསྔལ་མི་བྱ༔ འཁྲུལ་པ་རང་རྒྱུད་པའི་སྣང་བ་ཡིན་པས༔ བདག་ཏུ་མ་འཛིན༔ སླར་ཡང་རྒྱལ་བ་རིགས་ལྔའི་སྐུ་གཟུགས་བསྟན་ལ། ཀྱེ་མ༔
རིགས་ཀྱི་བུ་ཁྱོད་ཀྱིས་རྒྱལ་བ་རིགས་ལྔའི་སྐུ་གཟུགས་འདི་ལ་ལྟོས་དང་༔ རྒྱན་དང་ཆ་ལུགས་སྣ་ཚོགས་སུ་འདུག་སྟེ༔ འདི་སྣང་བ་ལ་མཛེས་པར་འཛིན་པ་འདི་རང་སེམས་ཡིན༔ འདི་ལ་བརྟགས་ན་འདི་
རང་ཡང་སྟོང་པ་ཡིན་ཏེ༔ ཐ་མ་འཇིག་པའོ༔ དེ་བཞིན་དུ་ཡིད་ཀྱི་ཡུལ་དུ་བྱུང་བའི་སྣང་གཟུགས་ཐམས་ཅད་སྟོང་པ་ཡིན༔ གསལ་བའི་མཐའ་སྟོང་པས་ཆོས་ཀྱི་སྐུ་ཡིན༔ རོལ་མོ་སྙན་པ་དང་། ཤིང་གི་ཐག་
ཐག །སེ་གོལ་སོགས་ཀྱིས་སྒྲ་བསྒྲགས་ཏེ། དེ་བཞིན་དུ་འབྲུག་དང་རྔ་བོ་ཆེ་ལ་སོགས་པ་ཆེ་བའི་སྒྲ༔ ཌ་མ་རུ་དང་མཁར་རྔ་ལ་སོགས་པ་དྲག་པོའི་སྒྲ་དང་༔ དྲིལ་བུ་དང་དུང་ཏིང་ལ་སོགས་པ་སྙན་པའི་སྒྲ༔ སེ་
གོལ་དང་ཚིག་བརྡའི་སྒྲ་ལ་སོགས་པ་དེ་ལ་ངོ་བོ་མེད་དེ་གྲག་སྟོང་བྱ་བ་ཡིན་པས༔ གསལ་བར་གྲགས་ཀྱང་རང་བཞིན་གྱིས་སྟོང་སྟེ༔ གཞི་མེད་རྩ་བྲལ་ཡིན་ནོ༔ དེ་བཞིན་དུ་སྤོས་དང་སྨན་ལ་སོགས་པ་དྲི་ཞིམ་པོ་དང་

༄༅། །མུ་ཟི་ལྟ་བུའི་དྲི་སྔ་ཕྱི་སྣ་ལ་སྣོམ་དུ་གཞུག་སྟེ། དེ་ལྟར་དྲི་བཟང་ངན་གྱི་སྤང་བླང་ལ་བརྟག་དཔྱད་གྱིས། རྐྱེན་གྱིས་སྣང་བ་གློ་བུར་བ་ཡིན་ནོ༔ ངོ་བོ་སྟོང་པ་ཡིན་ནོ༔ མཁྲིས་པ་དང་དུད་ཁུ་ལྟ་བུའི་
རོ་ཁ་རྩུབ་དང་། བུར་སྦྲང་ལྟ་བུའི་མངར་བ་སྔ་ཕྱི་བླུད་ལ། དེ་ལྟར་རོ་ཁ་མངར་སྣང་བ་དེ་ཡང་རྐྱེན་གྱིས་བསྒྱུར་བ་ཙམ་མ་གཏོགས། རང་བཞིན་གྱིས་སྟོང་པ་ཡིན་ནོ། །དར་རས་སོགས་འཇམ་པོ་དང་། རེ་བའམ་ཕག་ཟེ་ལྟ་བུའི་
འགྲམ་པ་གཡས་གཡོན་དུས་གཅིག་བྱུག་ལ། དེ་ལྟར་ལུས་ཀྱི་རེག་བྱ་འཇམ་རྩུབ་ཀྱང་༔ གཉིས་སྣང་རྐྱེན་གྱིས་བསྒྱུར་བ་ཙམ་ལས༔ རང་བཞིན་གྱིས་སྟོང་པ་ཡིན༔ སེམས་ཀྱི་བདེ་སྡུག་སོགས་སྔ་ཕྱི་བྱ་སྤྱོད་ཐམས་
ཅད་དྲན་དུ་ཆུག་དང་། ཀྱེ་མ་རིགས་ཀྱི་བུ་ཁྱོད་ཀྱིས༔ སྐྱིད་པ་དང་སྡུག་པ༔ དགའ་བ་མི་དགའ་བ༔ སྡུག་བསྔལ་མཐའ་དག་སྒོམས་ཤིག༔ གང་ལྟར་བྱུང་ཡང་སེམས་ལས་བྱུང་བ་ཡིན༔ བདེ་བ་དང་
སྡུག་བསྔལ་བ་གང་བྱུང་ཡང་སེམས་ལས་བྱུང་བ་ཡིན༔ གསལ་ཙམ་ཉིད་ནས་སྟོང་པ་ཡིན་ཏེ༔ ངོ་བོ་རིག་སྟོང་ཡིན་ནོ༔ དཔེར་ན་ཆུ་ནང་གི་ཟླ་བ་དཀྲུགས་ན་འཁྲུགས༔ བཅོལ་ན་འཆོལ་ཏེ་མཐའ་ཁོ་རང་
གི་ངོ་བོ་གསལ་སྟོང་དུ་གནས་པ་བཞིན་ནོ༔ དེ་བཞིན་དུ་ཉོན་མོངས་པ་དུག་ལྔ་དུག་གསུམ་ཐམས་ཅད་རྐྱེན་གྱིས་སྐྱེ་རུ་བཅུག་ལ༔ བརྟག་དཔྱད་བྱས་པས་མཐར་སྟོང་པར་གྲོལ་འགྲོ༔ སེམས་ཀྱི་ངོ་བོ་སྟོང་པ་

ལ༔ སྟོང་པའི་གསལ་ཆ་རྟོག་པར་འཁྲུལ༔ རྒྱུད་ལས༔ སེམས་ལ་དྲན་བསམ་འཆར་བའི་ཕྱིར༔ ངོ་བོ་ཉིད་ཀྱི་རྟོག་པས་སྦགས༔ ཉོན་མོངས་རྟོག་པའི་མཚང་རྟོགས་ན༔ གཉེན་པོས་སྤང་བླང་མ་བྱས་
གྲོལ༔ ཅེས་གསུངས་སོ༔ དེ་ལྟར་ངོ་སྤྲོད་རྒྱས་པར་གདབ༔ དེས་རྫོགས་ཆེན་མན་ངག་སྡེའི་ལུགས་ལྟར་བརྡ་ལ་བརྟེན་ཏེ་དོན་ངོ་སྤྲོད་པ་ཚོགས་དྲུག་རང་གྲོལ་གྱི་རྩལ་དབང་ཐོབ་པ་ཡིན་ནོ། །དེས་ལས་གང་དག་
ན༔ ལུས་ངག་ཡིད་གསུམ་གྱི་སྒྲིབ་པ་དག༔ དབང་བཞིའི་ནུས་པ་ཚད་དུ་ཕྱིན༔ བརྟེན་བྱ་བདེ་སྡུག་སྤང་བླང་དང་བྲལ་བ་བསྟེན༔ བྱར་མེད་བསྒོམ་པའི་རིམ་པ་ལ་དབང་༔ ས་བཅུ་གཅིག་ཀུན་ཏུ་འོད་མན་
ཆད་ནོན༔ ཕྲིན་ལས་བཞི་མངོན་དུ་གྱུར༔ འབྲས་བུ་སྐུ་ལྔ་ལྷུན་གྱིས་གྲུབ་པར་འགྱུར་རོ༔ གསུམ་པ་རྗེས་ཀྱི་བྱ་བ་ནི། དེའི་གནས་སྐབས་སུ་ཞལ་གྱིས་བཞེད་པའི་དམ་ཚིག་ཁྲེགས་ཆོད་ལྟ་སྒོམ་སྤྱོད་འབྲས་བླ་
མའི་མན་ངག་ལྟར་མཐར་ཆགས་ཉམས་སུ་ལེན་སྙམ་པའི་བློས་འདིའི་རྗེས་ཟློས་མཛོད། གཙོ་བོས་སོགས་རྗེས་ཀྱི་བྱ་བ་ཐམས་ཅད་གོང་ལྟར་རོ། །དེ་ལྟར་དབང་བཞི་སོ་སོར་ཞག་གམ་ལོ་ཟླས་བཅད་ནས་བསྐུར་ན་གསང་ཤེས་གཉིས་ཀྱི་
གཤམ་བཀོད་དང་། བདག་བསྐྱེད་མཁའ་འགྲོའི་ལས་བྱང་ཆོ་གས་མཆོད་སོགས་ཁོ་བོས་བྱས་པའི་མཁའ་འགྲོའི་ཕྲིན་ལས་འདོན་བདེར་ལྷན་ཐབས་ལྟར་བྱ། འདི་རྣམས་བླ་སློབ་གཉིས་ཀས་སླ་ཆོས་དང་རྩིང་སྤྱོད་མིན་པའི་ཐོག་མཐའ་བར་གསུམ་རང་རང་གི་

༄༅། །རྒྱུད་ཚོད་དང་བསྟུན་པའི་ཕྱག་ལེན་གྱི་རྒྱུན་རྣམ་དག་རེ་མཛད་ཐུབ་པ་ཐལ་མོ་སྦྱར་ནས་གསོལ་བ་འདེབས་པ་ལགས། འབྲས་བུའི་ཐེག་པ་ཀུན་ལས་ཁྱད་འཕགས་པའི། །མན་ངག་འོད་གསལ་རྫོགས་པ་ཆེན་པོའི་ལམ། །སྟོན་
མཛད་བརྒྱུད་གསུམ་རིག་འཛིན་དགོངས་པའི་བཅུད། །ཀུན་བཟང་དགོངས་པ་ཟང་ཐལ་འདི་ཁོ་ན། །ཕྱོགས་ཞེན་མ་ཡིན་ཁམས་དབུས་སྲས་སློབ་ཀྱི། །བརྒྱུད་པ་རིག་འཛིན་བཻ་ཌཱུར་ཕྲེང་བ་ལྟའི། །རྣམ་ཐར་ཚད་མ་མངོན་སུམ་གྲུབ་འདི་ལ། །མཁས་བླུན་སུས་
ཀྱང་བསྙོན་དུ་ག་ལ་ཡོད། །ཀུན་བཟང་རྡོ་རྗེ་འཆང་ནས་མ་འོངས་པའི། །བསྐལ་པ་ཇི་སྲིད་ཆོས་དང་དེས་སྟོན་པ། །མི་ནུབ་གནས་ཞེས་རྒྱལ་བའི་ལུང་བསྟན་བཞིན། །བཅུ་བདུན་རྒྱུད་སོགས་ཚད་མ་བཞུགས་མོད་ཀྱང་། །འཇའ་དང་ནེ་ཙོ་ལྟ་བུའི་མཁས་རློམ་
འགས༑ །གཞུང་ལུགས་མང་པོ་བསྲེས་བསླད་བཤད་ཡམས་དང་། །བདག་འདྲའི་བླུན་སྒོམ་གཏི་ཐུག་རང་འདོད་ཀྱི། །སྨིན་གྲོལ་གཟུ་ལུམ་རས་ཆོད་དུ་མས་དཀྲུགས། །དེ་ཚེ་རྒྱལ་བའི་ཕྲིན་ལས་རྩོད་མེད་འགའ། །བྱོན་རྣམས་ཞལ་རས་མཇལ་བའི་སྐལ་བ་
ཐོབ༑ །ཁྱད་པར་རྒྱུད་ལུང་མན་ངག་ཤིང་࿙འོད་གསལ་སྤྲུལ་པའི་རྡོ་རྗེ། མཆན། རྟ་པས། །བརྩེ་བས་རྗེས་བཟུང་ལམ་འདིའི་སྨིན་གྲོལ་སྐབས། །མཐོང་བརྒྱུད་ཚད་མ་དང་ནི་འཁྲུལ་ཞིག་པ། །ཏྲ་ཡཱ་བཛྲ་དབང་གི་ཟིན་བྲིས་ལྟར། །རང་བློས་གང་དཔོག་ཁ་
བསྐང་མཚམས་སྦྱར་བཅས། །གོ་སླ་ཁྱེར་བདེ་བཀླགས་ཆོག་བཀོད་པའི་དགེས། །འགྲོ་ཁམས་རྡོ་རྗེ་བཞི་རུ་ཡེ་གནས་པ། །གློ་བུར་དྲི་མས་བསྒྲིབས་པ་ཀུན་སྦྱངས་ཤིང་། །རྡོ་རྗེ་སྐུ་བཞིར་སྨིན་ནས་སྐྱེ་གཅིག་གིས། །བླ་མ་རྡོ་རྗེ་སེམས་དཔའ་ཉིད་གྱུར་ཅིག །

རིས་མེད་བསྟན་དང་བསྟན་འཛིན་སྒོ་ཀུན་ཏུ། །རྒུད་མེད་གོང་འཕེལ་རྟག་བརྟན་དར་རྒྱས་ཏེ། །ཕ་རོལ་མི་མཐུན་ཕྱོགས་ལས་རྣམ་རྒྱལ་བའི། །གྲགས་དཀར་སྙན་པས་ས་གསུམ་ཡོངས་ཁྱབ་ཤོག །ཅེས་སྔ་འགྱུར་སྙིང་པོའི་བསྟན་པ་རིན་པོ་ཆེ་ལ་གཅིག་ཏུ་
འདུན་ཞིང་གུས་པ་དང་ལྡན་པའི་མི་ངན་མིང་ཆེན་རིག་འཛིན་སྣ་ཚོགས་རང་གྲོལ་འོད་གསལ་སྙིང་པོ་རྩལ་ཞེས་དོན་ལ་སྙིང་པོའི་བསྟན་འཛིན་ཡོངས་ཀྱི་འབངས་ཀྱི་ཡང་ཐ་གདོལ་སྤྱོད་པོས་ལྷག་བསམ་དག་པའི་སྒོ་ནས་བཀྲ་ཤིས་དུང་དཀར་འཁྱིལ་འདྲའི་རི་གཞོལ་
རང་གནས་ཀྱི་ཁང་བུར་བླ་མར་གསོལ་བ་བཏབ་བཞིན་སྔར་བྲིས་ལ་ཚིག་ཕྲི་བསྣན་བྱས་ཏེ་ལྕགས་གླང་ས་ག་ཟླ་བའི་ཡར་ཚེས་བཟང་པོར་གྲུབ་པར་བགྱིས་པས་སྨོན་པའི་གནས་ཀུན་དེ་བཞིན་དུ་འགྲུབ་ཅིང་རྣམ་པ་ཀུན་ཏུ་བཀྲ་ཤིས་པར་གྱུར་ཅིག །དགེའོ། །
དགེའོ༑ །དགེའོ།། །།